**Styremøte Nordland Venstre 01.04.2016-02.04.2016.**

Tilstede:

Anja Johansen, Mats Hansen, Jostein Toftebakk, Gro Helene Klingenberg, Gøran Rasmussen Åland, Vilde Sofie Nohr, Arne Ivar Mikalsen (ikke tilstede 02.04.16), Emilie Linnea Bronder, Tommy Bjørnødegård.

Forfall:

Hanne Nora Nilssen.

Innkalling og saksliste godkjent.

**Sak 10/2016       Økonomirapport**

Kasserer redegjorde for økonomistatus. NV har 296.000,- på konto pr dags dato. Følgende har kommet inn: Statsstøtte 151.000 og fylkesstøtte 133.000. Dette er halvparten av støttebeløpene. Kontingent ca kr 65.000 kommer senere.

NV skylder VHO 50.000-60.00 kr, blant annet for annonsekampanjen.

NV skylder også penger til årsmøtehotellet. I forbindelse med årsmøtet har hotellet fakturert for lite. Ekstrafaktura på 20.000,- vil komme.

Vi har god likviditet for tiden, men må være sparsommelige foran neste års valgkamp.

*Vedtak: Økonomirapporteringen tas til orientering*

**Sak 11/2016       Godkjenning av regnskap for 2015**

Følgende hadde ordet i debatten: Jostein Toftebakk, Anja Johansen, Arne Ivar Mikalsen.

Kasserer redegjorde for regnskapet 2015, som viser et underskudd på 120.181 kroner.

*Vedtak: Styret i Nordland Venstre henviser til årsmøtevedtak. Styret tar regnskapet som viser et underskudd på kr 120.181,- til orientering. Styret sender regnskapet ut til lokallagene, og legger det fram for neste årsmøte.*

**Sak 12/2016       Evaluering av fylkesårsmøtet.**

Følgende hadde ordet i debatten: Anja Johansen, Gro Helene Klingenberg, Tommy Bjørnødegård, Arne Ivar Mikalsen, Jostein Toftebakk.

Leder orienterte om evalueringen som ble gjort under årsmøtet. 28 stk responderte på skjemaet.

Punkter fra evalueringen:

* Evalueringen viser at et stort flertall av delegatene er fornøyd med gjennomføringen av årsmøtet.
* Noen mener at forhåndsinfo bør komme tidligere andre mener at forhåndsinfoen var best.
* Budsjett bør legges fram.
* Praktiske rammer: en person er misfornøyd med tapas.
* Endringsforslag: Få har benyttet seg av muligheten for å komme med endringer.

Oppsummert: Styret kan være fornøyd med gjennomføringen. Program og valgnemdas forslag bør legges ut i papirform. Deltakerliste bør ligge på hjemmesiden, selv om den ble sendt ut på epost. Generell politisk debatt bør styres bedre.

Styret er ikke helt fornøyd med lokalitetene. En av delegatene med allergier fikk ikke middag på lørdag. Hotellet rotet også med faktureringen. Styret ønsker å hente inn tilbud fra alle hotellene i Bodø tidlig høsten 2016.

*Vedtak: Styret tar evalueringen til orientering, og noterer seg endringsforslagene til planleggingen av neste årsmøte. Evalueringsresultatet blir sendt ut til lokallagslederne. Styret henter inn tilbud på årsmøtehotell høsten 2016.*

**Sak 13/2016       Arbeidsutvalg i styret i NV**

Følgende hadde ordet i debatten: Gøran Rasmussen Åland, Arne Ivar Mikalsen, Vilde Sofie Nohr, Mats Hansen, Gro Helene Klingenberg, Anja Johansen, Tommy Bjørnødegård, Mats Hansen, Jostein Toftebakk,

Sekretær redegjorde for forslaget om å opprette AU.

I vedtektene våre står det følgende om arbeidsutvalg:

§ 5. ARBEIDSUTVALGET

a) Kompetanse. Arbeidsutvalget leder Venstrearbeidet i fylket mellom fylkesstyremøtene i samsvar med vedtak som blir gjort av fylkesårsmøtet og fylkesstyret. Det kommer sammen så ofte lederen eller 2/5 av medlemmene finner det formålstjenlig. Det er vedtaksført når minst halvparten av medlemmene er til stede. Lederen kaller arbeidsutvalget sammen og leder møtene.

b) Sammensetning. Arbeidsutvalget består av lederen og to til fire medlemmer valgt av fylkesstyret blant dets medlemmer.

c) Protokoller. Protokoll fra arbeidsutvalgets forhandlinger sendes til fylkesstyrets medlemmer og varamedlemmer. Bemerkninger til protokollen må legges fram senest på neste møte i arbeidsutvalget.

d) Avstemmingsregler. Arbeidsutvalget følger de samme avstemmingsregler som årsmøtet.

Vedtak: *Styret i Nordland Venstre oppretter ikke AU.*

**Sak 14/2016       Utsending av pressemeldinger fra Nordland Venstre**

Følgende hadde ordet i debatten: Anja Johansen, Gøran Rasmussen Åland, Mats Hansen, Arne Ivar Mikalsen, Vilde Sofie Nohr.

*Vedtak: Sak utsatt til neste styremøte.*

**Sak 15/2016       Retningslinjer for mailbehandling av styresaker**

Følgende hadde ordet i debatten: Anja Johansen, Mats Hansen, Jostein Toftebakk, Gøran Rasmussen Åland, Mats Hansen, Tommy Bjørnødegård,

Styret gikk gjennom retningslinjene. Følgende punkter ble foreslått strøket:

punkt 2 og punkt 6.

Enstemmig vedtatt.

*Vedtak: Styret reviderte retningslinjene.*

**Retningslinjer for mailbehandling av styresaker**

Vedtatt 13/11 2015, sak 46/2015, revidert 01/04 2016 sak 15/2016.

Disse retningslinjene omtaler leder som avsender for enkelthets skyld. Den som sender ut saker for styrebehandling vil oftest være styreleder, men det kan også være andre i styrets arbeidsutvalg (en av nestlederne), sekretær eller annet styremedlem.

1.       Leder sender ut sak via mail og spør styremedlemmene om de aksepterer mailbehandling. I samme mail:

1. foreslår leder tidsramme (svarfrist for om saken kan mailbehandles; svarfrist for eventuell debattrunde; svarfrist for reell saksbehandling/avstemming)
2. sender leder ut eventuelle bakgrunnsdokument osv, skisserer eventuelle alternative utfall
3. foreslår leder vedtak i saken (hvis mulig; i noen saker kan det være bedre å vente til etter eller ut i en debattperiode før en formulerer forslag til vedtak).

2.       Svarfrist for å vurdere om en aksepterer mailbehandling er to dager. Alle bruker «svar alle»-funksjon når de svarer på dette spørsmålet og i all øvrig kommunikasjon i tilknytning til saken.

3.       Dersom et flertall motsetter seg mailbehandlig, må saken tas i telefon-/skypemøte eller i fysisk møte. Forutsatt at flertallet støtter mailbehandling, blir de fortsatte prosedyrene som følger:

4.       Via mail informerer leder styret om at saken er under behandling og om svarfristen. Svarfristen kan variere noe fra sak til sak (avhengig av tidspress, antall helge-/feriedager innen en ønska frist, osv), men bør uansett være avklart i runde 1.

5.       Innen tidsfristen kan alle svare så mange ganger de ønsker og eventuelt endre sitt syn/si stemmegiving underveis.

6.       Vedtak gjort som resultat av mailbehandling bekjentgjøres på fylkeslagets nettsider sammen med øvrige referat. Vedtak fra flere saker kan opplyses om i ett slikt referat (samle opp flere vedtak), men det bør ikke gå mer enn 2-3 uker etter at vedtak er fatta, før referat er publisert på nettsidene.

7.       Generell kommentar: det er ikke alle saker som egner seg for mailbehandling. Her må det til ei hver tid sittende styret utvise skjønn.

**Sak 16/2016       LPN (avlysning vår 2016; respons til VHO; planer for høst 2016)**

Følgende hadde ordet i debatten: Anja Johansen, Gøran Rasmussen Åland, Jostein Toftebakk, Arne Ivar Mikalsen, Gro Helene Klingenberg, Mats Hansen, Tommy Bjørnødegård.

Leder orienterte om avlysningen av LPN. VHO ønsker at avholdes LPN i mai/juni, det er ikke gjennomførbart i Nordland.

Nordland Venstre ønsker en klar tidsplan for gjennomføring av LPN, minimum to måneder i forkant av arrangementet. Det er et krav at noen fra VHO/Stortingsgruppa deltar. Dokumenter, presentasjoner og lignende bør være på plass to uker i forkant.

Planer for høsten 2016: Mulige helger er 16-18 september og 24-25 september. NV ønsker LPN 17-18 september.

*Vedtak: Nordland Venstre avlyste LPN i april på grunn av svært dårlig og sen informasjon fra VHO, som igjen førte til dårlig påmelding. Nordland Venstre vedtar å invitere til LPN 17-18 september.*

**Sak 17/2016       Års- og nominasjonsmøte 2017**

Fra VHO:

Nominasjoner

2009: Januar-februar

2013: Innen desember

2017: Innen september

Følgende hadde ordet i debatten: Anja Johansen, Arne Ivar Mikalsen, Gøran Rasmussen Åland, Gro Helene Klingenberg, Mats Hansen, Jostein Toftebakk, Tommy Bjørnødegård,

Det er kostnadskrevende å avholde separat nominasjonsmøte, det må knyttes opp til ett annet møte i regi av Nordland Venstre. Alternativene da er å arrangere nominasjon sammen med LPN eller sammen med fylkesårsmøtet.

Fordelen med tidlig nominasjon er at toppkandidat får være med på RPN i regi av VHO i oktober og i januar 2016/2017, en skoleringsmulighet som kandidaten vil gå glipp av ved nominasjon i februar.

To forslag: Nominasjon i årsmøtehelga fredag ettermiddag/kveld eller nominasjon i tilknytting til LPN-helga.

Votering: Nominasjon i årsmøtehelga: ingen stemmer.

Nominasjon i tilknytning til LPN: enstemmig vedtatt.

*Vedtak: Nordland Venstre avholder sin nominasjon i forbindelse arrangering av LPN lørdag 17 september 2016. Styret setter nominasjonsnemda i gang med sitt arbeid.*

*Fylkesårsmøtet arrangeres 11-12. februar 2017.*

**Sak 18/2016       Organisasjonsbygging:**

Følgende hadde ordet i debatten: Anja Johansen, Mats Hansen, Gro Helene Klingenberg, Vilde Sofie Nohr, Tommy Bjørnødegård, Gøran Rasmussen Åland, Jostein Toftebakk.

o   Lokallag som ikke får partistøtte

- Andøy, Bindal, Evenes, Lurøy, Nesna, Rana.

o   Lokallagsrapportering for 2016 Nordland rundt – oppfølging av lokallag

* Aktive lokallag: Andøy, Bindal, Bodø, Lurøy, Nesna, Rana, Alstahaug, Brønnøy, Bø, Fauske, Steigen, Gildeskål, Hadsel, Hamarøy, Lødingen, Meløy, Narvik, Rana, Vågan, Vestvågøy, Steigen, Vefsn.
* Passiv: Beiarn, Dønna, Hemnes, Rødøy, Sømna, Sørfold, Tjeldsund, Tysfjord, Vega, Vevelstad, Ballangen, Hemnes, Evenes, Herøy, Leirfjord, Nesna, Rødøy, Røst, Saltdal, Sortland.
* Ikke aktiv: Grane, Hattfjelldal, Moskenes, Træna, Værøy, Flakstad, Øksnes.

Anja Johansen: Sortland, Tjeldsund, Tysfjord, Andøy, Vågan.

Mats Hansen: Hemnes, Nesna, Gildeskål, Meløy, Vefsn.

Gøran Rasmussen Åland: Evenes, Rødøy, Bø, Hadsel, Vestvågøy.

Vilde Sofie Nohr: Røst, Saltdal, Sørfold, Bodø, Fauske.

Gro Helene Klingenberg: Ballangen, Hamarøy, Lødingen, Narvik.

Hanne Nora Nilssen: Herøy, Leirfjord, Alstahaug.

Jostein Toftebakk: Sømna, Vega, Bindal, Steigen.

Emilie Linnea Bonder: Lurøy.

*Vedtak:*

*1. Aktive lokallag uten representasjon i kommunestyret, og lokallag med svært dårlig økonomi deltar på årsmøtet og LPN uten egenandel, etter søknad der lokallagets økonomi dokumenteres.*

*2. Nordland Venstre setter opp fast punkt på styremøtene for gjennomgang av lokallagene. Ansvarsområder er fordelt blant styremedlemmene:*

*Anja Johansen: Sortland, Tjeldsund, Tysfjord, Andøy, Vågan.*

*Mats Hansen: Hemnes, Nesna, Gildeskål, Meløy, Vefsn.*

*Gøran Rasmussen Åland: Evenes, Rødøy, Bø, Hadsel, Vestvågøy.*

*Vilde Sofie Nohr: Røst, Saltdal, Sørfold, Bodø, Fauske.*

*Gro Helene Klingenberg: Ballangen, Hamarøy, Lødingen, Narvik.*

*Hanne Nora Nilssen: Herøy, Leirfjord, Alstahaug.*

*Jostein Toftebakk: Sømna, Vega, Bindal, Steigen.*

*Emilie Linnea Bonder: Lurøy, Rana.*

*3. Nordland Venstre delegerer arbeidet med å utdanne nye venstreskole-kursholdere til VO-utvalget. VO-utvalget lager en kursplan for gjennomføring av Venstreskolen i Nordland.*

*4. Nordland Venstre vurderer å opprette et nyhetsbrev. Sak settes opp på styremøtet i mai.*

**Sak 19/2016      Politikkutvikling: programprosess. Styrets innspill til program samt styrets ansvar for å drive prosessen i fylket.**

Følgende hadde ordet i debatten: Anja Johansen, Gro Helene Klingenberg, Mats Hansen, Jostein Toftebakk, Gøran Rasmussen Åland, Arne Ivar Mikalsen.

Styret oppfordrer lokallagene til å være aktive i programprosessen. 1. mai er frist for første innspillsrunde.

Nordland Venstre kan også komme med sine innspill innen 1. mai. Saker som allerede er vedtatt av årsmøtet i NV og saker fra NVs program kan eksempelvis sendes inn. Styret har følgende ansvarsområder:

Anja: Nordområdepolitikk

Vilde: Utdanning/forskning

Mats: Samferdsel

Jostein: Næring

Gro og Gøran: Kultur og folkehelse

Emilie: Det grønne skiftet

*Vedtak: Sekretær sender epost til lokallagene med påminning om fristen for å komme med innspill. Politisk nestleder sender inn innspill fra Nordland Venstre til programkomitéen.*

**Sak 20/2016       Behandling av NTP og sak fra Rødøy V - fv17**

Følgende hadde ordet i debatten: Mats Hansen, Anja Johansen, Gøran Rasmussen Åland, Gro Helene Klingenberg.

Saken fra Rødøy ble oversendt styret for videre behandling. I NTP er det foreslått at deler av fv17 omklassifiseres til riksvei. Totalt 83 km i Nordland skal omklassifiseres.

Nordland Venstre har vedtatt at vi ønsker at hele fv17 skal omklassifiseres.

Hvordan jobber NV videre med saken? Sikre at lokallagene kommer med innspill innen fristen (juli). Fylkestinget får saken opp i juni.

*Vedtak: Nordland Venstre spiller inn sine formuleringer fra fylkesvalgprogrammet til behandlingen av NTP. Mats Hansen formulerer et høringssvar på vegne av Nordland Venstre. Mats Hansen sender epost til lokallagene for å be om innspill innen midten av mai. Saken tas opp igjen i neste møte.*

**Sak 21/2016       Politikk: uttalelse fra hvert fylkesstyremøte?**

Følgende hadde ordet i debatten: Anja Johansen, Gøran Rasmussen Åland.

*Vedtak: Sak utsatt*

**Sak 22/2016       Valgkampevaluering**

*Vedtak: Sak utsatt. Endelig valgkampevaluering foretas på neste møte.*

**Sak 23/2016 Godkjenning av vedtekter Vågan Venstre.**

*Styret vurderte Anja Johansen som inhabil i behandlingen av saken, som medlem av Vågan Venstre. Anja Johansen deltok dermed ikke i behandlingen av saken.*

Følgende hadde ordet i debatten: Mats Hansen, Gøran Rasmussen Åland, Jostein Toftebakk, Tommy Bjørnødegård.

Endringene i vedtektene til Vågan Venstre er:
1. Vi har tatt ut punktet om sideorganisasjonen «Venstrekvinnelag».
2. Vi har tatt ut setningen som sier at våre referat skal sendes til Venstres hovedorganisasjon.

*Vedtak: Styret kan ikke godkjenne vedtektene for Vågan Venstre med bakgrunn i Venstres sentralvedtekter paragraf 4. ”… Slike vedtekter må være i tråd med §1-4 i Venstres vedtekter.”*